b'\n_START_ARTICLE_\nDen sosialistiske folkerepublikken Albania\n_START_PARAGRAPH_\nDen sosialistiske folkerepublikken Albania (albansk: Republika Popullore Socialiste e Shqip\xc3\xabris\xc3\xab) var Albanias navn fra 1976 til 1991. I perioden 1946\xe2\x80\x931976 het det Folkerepublikken Albania og fra 1944 til 1946 Albanias demokratiske regjering._NEWLINE_Det albanske kommunistpartiet (senere Arbeidets parti) hadde under ledelse av Enver Hoxha sikret seg en god posisjon i oppgj\xc3\xb8ret mellom de albanske motstandsbevegelsene som fant sted under annen verdenskrig. Da avslutningen n\xc3\xa6rmet seg satt de opp en interimregjering i Berat i slutten av oktober 1944 og valgte Arbeidets partis generalsekret\xc3\xa6r Enver Hoxha som statsminister. Regjeringen styrte landet fra frigj\xc3\xb8ringen 29. november 1944 frem til parlamentsvalget i desember 1945. I valget kunne velgerne stemme enten p\xc3\xa5 Albanias demokratiske front (Fronti Demokratik i Shqip\xc3\xabris\xc3\xab), som ble ledet av kommunistpartiet, eller uavhengige kandidater. If\xc3\xb8lge offisielle tall fikk Albanias demokratiske front 93,7\xc2\xa0% av stemmene i valget som hadde en oppslutning p\xc3\xa5 89,9\xc2\xa0% og vant dermed alle 82 plassene._NEWLINE_Den grunnlovgivende forsamlingen tr\xc3\xa5dte sammen 10. januar 1946 og dagen etter ble folkerepublikken erkl\xc3\xa6rt. Dermed ble det tidligere monarkiet formelt oppl\xc3\xb8st og kong Zog og slektninger ble nektet gjeninnreise til landet. Landets nye grunnlov ble utformet etter modell fra Sovjetunionen og Jugoslavia og tr\xc3\xa5dte i kraft 14. mars. Den grunnlovgivende forsamlingen ble da til landets parlamentariske forsamling Folkeforsamlingen.'